recursal/SuperWikiNEXT-32B huggingface dataset:
**ארג'ון** **סימן 2** הוא טנק מערכה עיקרי הנמצא בשירות בצבא הודו. פותח על ידי הסוכנות ההודית למחקר ופיתוח הגנה (DRDO).

מאפיינים
--------

### הנעה

הטנק מונע בידי מנוע דיזל בהספק של 1500 כוחות סוס, המאפשר לטנק נסיעה בשטח במהירות של 67 קמ"ש. לטנק טווח פעולה של 500 ק"מ ובנוסף, ישנה אפשרות להוסיף מכלי דלק בירכתי הטנק, במטרה להגדיל את טווח הפעולה. כמו כן, הטנק יכול לצלוח נהרות רדודים ללא הכנה מוקדמת.

### מיגון

שמו של שריון הטנק הוא "Kanchan" ("זהב"). שריון זה הוא שריון מורכב ומודולרי, דבר המאפשר החלפה מהירה של חלקים פגועים בשדה הקרב. לטנק גם פלטות בזוקה להגנה על המזקו"ם. השריון עצמו משופע, עם דגש על הצריח, במטרה להעניק הגנה מקסימלית, וכמו כן, בחלקים מהטנק יש מיגון ריאקטיבי, במטרה להגן מפני איומי מטען חלול.

בנוסף, ישנם פלטות מיגון נוספות בגחון הטנק, להגנה מקסימלית מפני מטעני גחון וישנם מדוכות עשן בצדי הצריח למטרות מיסוך והטעייה של נשק מונחה לייזר. הארג'ון סימן 2 גם נמוך באופן יחסי לטנקים מקבילים, דבר המגדיל את שרידות הטנק.

### חימוש ובקרת אש

לטנק תותח 120 מ"מ היורה תחמושת מגוונת, בנוסף לטיל הלהט שניתן לשיגור מתותח הטנק. לטנק גם מקלע כבד 12.7 מ"מ (0.5 אינץ') ומקלע בינוני בקוטר 7.62 מ"מ.

מערכת בקרת האש של התותח היא מערכת דיגיטלית מודרנית ומתקדמת, שפותחה בשיתוף עם אלביט מערכות. המערכת מייצבת ומכוונת את התותח באופן אוטומטי. בנוסף לכך, לתותחן מד טווח לייזר, מערכת ראייה פנורמית המאפשרת גם ראיית לילה, מערכת דימות תרמי ומערכת זיהוי עמית-טורף.

ראו גם
------

* Type 96
* T-84 Oplot-M

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ארג'ון סימן 2** |

* שיפורים בטנק ההודי ארג'ון 2 באתר יד לשריון

| טנק |
| --- |
| ערכי משנה | היסטוריה של הטנקים • מבנה הטנק • סוגי טנקים • דגמי טנקים עיקריים (לפי ארצות) |  |
| מיגון הטנק | שריון פסיבי • שריון מרוכב • שריון ריאקטיבי • מערכת הגנה אקטיבית לטנקים • מדוכות עשן |
| ראו גם | לוחמת שריון • חיל שריון • רכב קרבי משוריין • טנקים בשירות צה"ל • חיל השריון הישראלי |
| נגד טנקים | נגד טנקים • רקטה נגד טנקים • טיל נגד טנקים • תעלת נ"ט • בזנ"ט • מטען גחון |
| דגמים נבחרים • טנקי מערכה מודרניים |
**אסמא מוחמד עבדאללה** (בערבית: **أسماء محمد عبدالله**, תעתיק מדויק: אסמאא' מחמד עבדאללה, נולדה ב-1946) היא פוליטיקאית ודיפלומטית סודאנית. היא כיהנה כשרת החוץ בממשלת ארצה, האישה הראשונה בתפקיד זה.

ביוגרפיה
--------

עבדאללה נולדה בעיר ח'רטום. בשנת 1971 סיימה את לימודיה בכלכלה ובמדע המדינה באוניברסיטת חרטום. היא למדה גם באוניברסיטת סירקיוז שבארצות הברית.

עבדאללה עבדה כדיפלומטית במשרד החוץ של סודאן, אחת משלוש הנשים הראשונות שהועסקו בו.

ב-1989, לאחר ההפיכה שבה עלה לשלטון עומר אל-בשיר, נאלצה לעזוב את עבודתה ונרדפה על ידי השלטון החדש. היא יצאה לגלות במרוקו ושם עבדה כיועצת לארגונים בינלאומיים, לרבות הארגון האסלאמי העולמי לחינוך, מדע ותרבות (ICESCO) (אנ').

במהלך המחאות בסודאן (2018–2019) פעלה עבדאללה במסגרת כוחות החופש והשינוי (אנ'), מסגרת של ארגוני אופוזיציה למשטרו של אל-בשיר.

ב-2019 בחר ראש הממשלה הסודאני החדש עבדאללה חמדוכ בעבדאללה בהמלצת הארגון שבו פעלה לשמש כשרת החוץ בממשלתו החדשה, שקמה במסגרת תהליך הדמוקרטיזציה של סודאן. היא כיהנה בתפקיד מספטמבר 2019 ועד יולי 2020.

קישורים חיצוניים
----------------

ויקישיתוף מדיה וקבצים בנושא **אסמא מוחמד עבדאללה** בוויקישיתוף
* Women take prominent place in Sudanese politics as Abdalla Hamdok names cabinet, באתר The National News (אבו דאבי), 4 בספטמבר 2019 (באנגלית)
חזית ארמון משאתא
חזית ארמון משאתא
**חזית ארמון משאתא** (בערבית: **واجهة قصر المشتى**; בגרמנית: **Mschatta-Fassade**) הוא אחד המוצגים הגדולים והמרשימים של האגף לאמנות אסלאמית במוזיאון פרגמון בברלין.

החזית שייכת לארמון שנבנה על ידי הח'ליף האומיי אל-וליד השני ששלט באימפריה המוסלמית בשנים 743–744, ומוכר כיום בשם קةר אל-משאתא, בירדן, 32 ק"מ מדרום לעמאן.

אל-וליד השני נרצח בטרם השלים את בניית הארמון. הארמון ננטש ונהרס ברעש אדמה, אך החזית הבנויה אבן לא נפגעה. המקום נתגלה ב-1840 והחלו בו חפירות. החזית ניתנה במתנה על ידי עבדול חמיד השני לקיסר וילהלם השני ב-1903. היא הוצגה לראשונה במוזיאון בודה וב-1932 הועברה למוזיאון פרגמון ומשמשת דוגמה חשובה לאמנות מוסלמית מוקדמת.

חזית הארמון משלבת סיתות של ערבסקות, פרחים ובעלי חיים.

* פרחים ובעלי חייםפרחים ובעלי חיים
* פרחים וערבסקותפרחים וערבסקות

קישורים חיצוניים
----------------

ויקישיתוף מדיה וקבצים בנושא **חזית ארמון משאתא** בוויקישיתוף
* ארמון משאתא, באתר muslim heritage
* חזית ארמון משאתא, באתר יוטיוב
* קסר אל-משאתא, באתר archnet

|  |  |
| --- | --- |
| בקרת זהויות עריכת הנתון בוויקינתונים | 
* GND: 7506448-0

 |
זרבובית של מכונת קפה
כד קרמיקה עם זרבובית ארוכה מוגבהת מהאלף השני לפנה"ס במוזיאון הלאומי של איראן
**זרבובית** היא פיה של כלי מזיגה. בין כלי המזיגה היכולים להכיל זרבובית נמצאים: קומקום, כד, קנקן ועוד.

המילה
-----

מקורה של המילה בעברית משנאית: "בכוסות שיש להן זרבוביות" (ויקרא רבה, ה), כאשר משמעות המונח היא צינור למזיגת נוזל, בדומה למרזב הבית - אשר מקורו באותו שורש: "זרב"; הוראת השורש היא זרימה, נזילה ושטיפה.
בשפה העברית המודרנית, משמש המונח בהשאלה גם לכינוי לחלק הפנים הקדמי של בעל חיים, הכולל את חרטומו, וזאת בשל האף הצר והארוך של בעל החיים.

בתרבות
------

### באמנות

לאורך ההיסטוריה ניתן לראות שימושים אמנותיים בזרבוביות של כלים. בחפירות ארכאולוגיות התגלו כלים בני אלפי שנים בהם פוסלה הזרבובית של הכלי, כשהיא לרוב מתארת זרבובית בעל חיים. פיסול זה נעשה הן מטעמי אמנות והן מטעמי דת.

### בבידור

בתרבות הישראלית זכה המונח לפופולריות בשל המערכון שכתב דן אלמגור עבור שלישיית "הגשש החיוור" - הצ'ופצ'יק של הקומקום במסגרת המערכון "הכה את המומחה" - שהיווה פרודיה על תוכניות הרדיו, בהן נהגו להציג קטעים של שאלות למומחים, ראיונות וכתבים. בין קטעי המערכון שזכו לפרסום רב והפכו השראה למטבעות לשון בעברית, היה הקטע בו נשאל "מומחה ללשון" כיצד נקרא "הצ'ופצ'יק של הקומקום, זה שמשפיך את התה" והתשובה שקיבל הייתה "זרבובית".

* זרבובית בצורת ברווז מהתקופה הרומית שהתגלה בבריטניה, מוצג כיום במוזיאון דרביזרבובית בצורת ברווז מהתקופה הרומית שהתגלה בבריטניה, מוצג כיום במוזיאון דרבי
* זרבובית בצורת ראש גמל, סטרפורדשייר, אנגליה, 1750זרבובית בצורת ראש גמל, סטרפורדשייר, אנגליה, 1750
* זרבובית בצורת מגילת קלף בידו של סופר, שושלת צ'ינג, שנת 1700 לערך, מוצג כיום במוזיאון טאפטזרבובית בצורת מגילת קלף בידו של סופר, שושלת צ'ינג, שנת 1700 לערך, מוצג כיום במוזיאון טאפט

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **זרבובית** |
| ויקישיתוף תמונות ומדיה בוויקישיתוף: **זרבובית** |

* רוביק רוזנטל, **12 הביטויים הגששיים המובילים שחדרו לשפה**
* אודות הזרבובית באתר האקדמיה ללשון העברית.

ביאורים
-------

1. ↑  במקור ברוסית, צ'ובצ'יק פירושו תלתל זעיר בולט בקדמת הראש.
**לִינִיאֶג' אוֹ אֵס** (באנגלית: **LineageOS**) היא רום אנדרואיד ומערכת הפעלה חופשית בקוד פתוח מבוססת אנדרואיד הממשיכה את פרויקט CyanogenMod שפיתוחו פסק בדצמבר 2016. מערכת זו מציעה אפשרויות התאמה אישית נרחבות לצד חוויית הממשק המקורית של אנדרואיד, כמו של מכשירי הנקסוס והפיקסל. המערכת תומכת רשמית במאות טלפונים חכמים ומחשבי לוח ומותקנת על מעל ל-4 מיליון מכשירים פעילים, נכון לספטמבר 2021.

כמה מהתכונות העיקריות שמציעה LineageOS הן ביצועים טובים לצד חיסכון בסוללה, שינוי ערכות נושא והתאמה אישית נרחבת של מערכת ההפעלה. LineageOS ידועה בשיפור ביצועי המעבד והסוללה במכשירים עליהם היא מותקנת ביחס להפצות אנדרואיד רשמיות של יצרני המכשירים בשל צמצום משמעותי של "נופחות" (יישומים המותקנים מראש – Bloatware), אפשרות נרחבת לשליטה על צריכת החשמל ושימוש במנהלי התקנים מעודכנים במערכת.

היסטוריה
--------

 ערך מורחב – **CyanogenMod**  

זמן קצר לאחר הצגת הטלפון החכם HTC Dream בספטמבר 2008, התגלתה שיטה להשיג הרשאות מנהל (או בשפה המקצועית "רוט") למערכת ההפעלה אנדרואיד. בעזרת ההרשאות וגישת הקוד הפתוח של מערכת ההפעלה, ניתנה האפשרות לשנות את גרסתה המקורית של מערכת ההפעלה ולעצב אותה כרצון המשתמש.

בשנים שלאחר מכן, מספר גרסאות מותאמות אישית של מערכת ההפעלה אנדרואיד פותחו והופצו על ידי מפתחי אנדרואיד נלהבים למכשיר "Dream". אחת מן הגרסאות, שפותחה על ידי משתמש המכונה "JesusFreke", נעשתה פופולרית בקרב משתמשי המכשיר. באוגוסט 2009 המפתח הפסיק לפתח את הגרסה שלו. המפתח הציע למשתמשים לעבור לגרסה חדשה המבוסס על עבודתו, שנוצרה על ידי מפתח בסמסונג בשם סטיב קונדיק שכינויו ברשת הוא Cyanogen.

הפופולריות של CyanogenMod עלתה במהירות, וקהילה קטנה של מפתחים אשר נקראו "צוות CyanogenMod" החלו לתרום לפיתוח. בתוך מספר חודשים, זינק מספר המכשירים המריצים את המערכת, והיא נהפכה במהירות לאחד הרומים הנפוצים ביותר בקרב משתמשי אנדרואיד.

ב-24 בדצמבר 2016 הודיעה חברת Cyanogen על הפסקת הפיתוח של הרום. ומפתחי הפרויקט CyanogenMod הגיעו להסכמה שהפיתוח הפרויקט ימשיך תחת שם חדש **LineageOS**.

פיתוח
-----

הקוד של פרויקט LineageOS נמצא במאגרי גיט והמאגרים מאוחסנים בגיטהאב. כמו כן פרויקט LineageOS משתמש במערכת גריט לסקירת הקוד הנתרם לפרויקט, מערכת JIRA לדיווחי באגים ומערכת Wiki לתמיכה. לכל מכשיר הנתמך רשמית יש מפתח האחראי על תחזוקתו, ולרוב המכשירים ישנו דיון בקהילת המפתחים XDA שם ניתן למצוא את פרטי המפתחים ליצירת קשר, העלאת רעיונות, שאלות ופתרונות.

למערכת שני ערוצי הפצה:

* לילי (Nightly) – בנייה אוטומטית פעם בשבוע, הם נקראות כך מכיוון שבתחילה היו נבנות מדי לילה
* שחרור (Release) – יציב לאחר בדיקות

החל מ-2020 כל הגרסאות המופצות הן ליליות ולא גרסאות שחרור.

הורדה והפצה
-----------

LineageOS מוצעת להורדה למגוון מכשירים בהפצה רשמית באתר הרשמי של הפרויקט. לשם התקנה ניתן לעשות שימוש באימג' השחזור Team Win Recovery Project.

קישורים חיצוניים
----------------

ויקישיתוף מדיה וקבצים בנושא **LineageOS** בוויקישיתוף
* 

* אתר האינטרנט הרשמי של LineageOS (באנגלית)
* LineageOS, ברשת החברתית פייסבוק

* LineageOS, ברשת החברתית טוויטר

* LineageOS, הבלוג הרשמי
* פירוט השינויים לפי גרסה

הערות שוליים
------------

1. ↑  עמוד הסטטיסטיקות של LineageOS
2. ↑  כן, זה אנחנו - ההכרזה הראשונית באתר LineageOS, 24 בדצמבר 2016
3. ↑  ר' קישורים לשניהם מדף הקהילה באתר סיאנוגן מוד
4. ↑  אתר קהילת המפתחים XDA
**הנהר איגל** (באנגלית: **Eagle River** – "נהר העיט") הוא יובל של נהר הקולורדו הזורם כולו במחוז איגל במרכז מערב מדינת קולורדו שבארצות הברית. בחלקו העליון הנהר זורם דרך היער הלאומי וייט ריוור (White River National Forest). אורכו 97.4 ק"מ, שטח אגן הניקוז שלו 2,450 קמ"ר וספיקתו הממוצעת 16.3 מ"ק לשנייה, אם כי בשנים שחונות יורדת הספיקה בשלהי הקיץ ל-5.7 מ"ק לשנייה, ובשנים ברוכות היא מגיעה באביב עד 200 מ"ק לשנייה.

מקור הנהר בקו פרשת המים של אמריקה בהתמזגות היובלים המזרחי (East Fork Eagle River) והדרומי (South Fork Eagle River). בתחילה הוא זורם בכיוון צפון-מערב דרך הרי הרוקי. הוא עובר ביישובים רד קליף (Red Cliff) ומינטרן (Minturn). כביש 24 עובר בקטע זה במקביל אליו. בוולקוט (Wolcott) הנהר פונה מערבה. בנקודה זו נשפך אליו הנחל גור (Gore Creek) מהמזרח. מכאן מקבילים לנהר כביש 6 וכביש בין-מדינתי 70. הוא עובר ביישוב איגל-וייל (Eagle-Vail), ובעיירות הקטנות אוון (Avon), איגל (Eagle) וג'יפסיום (Gypsum), ונשפך לקולורדו מדרום בעיירה דוטסרו (Dotsero). מנקודה זו ניתן, בשנים מסוימת, לשוט במעלה הנהר עד איגל-וייל בסירות קטנות.

סמוך לעיירה הנטושה גילמן (Gilman), בקרבת העיירה מינטרן, פעל בין שנות ה-80 של המאה ה-19 ועד 1984 מכרה איגל שבו כרו זהב, כסף ובעיקר אבץ. מים שזרמו מהמכרה כללו רמות גבוהות של ארסן, קדמיום, נחושת, עופרת ואבץ וזיהמו את הקרקע ואת מימיו של הנהר איגל, והיוו סיכון למי השתייה של מינטרן. הטיפול בשאריות הרעילות של המכרה הוטל על הסוכנות להגנת הסביבה של ארצות הברית, ואנשיה הצליחו לעצור את זיהום הנהר.

קישורים חיצוניים
----------------

ויקישיתוף מדיה וקבצים בנושא **איגל** בוויקישיתוף

הערות שוליים
------------

1. ↑  "USGS Gage #09070000 on the Eagle River below Gypsum, CO" (PDF). *National Water Information System*. U.S. Geological Survey. 1946–2011.
2. ↑  EPA Superfund Program: EAGLE MINE, MINTURN, CO

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007551722305171
* LCCN: sh98007468

 |
**אסמעאיל אבן ג'עפר** (בערבית: إسماعيل بن جعفر, בין 719 ל-721–755) בנו של האימאם השישי של השיעה, ג'עפר א-צאדק, יורשו על פי פלג האסמאעיליה והאימאם השיעי השביעי והאחרון על פי תת-הפלג האסמעיליים הטהורים.

ביוגרפיה
--------

אסמאעיל נולד בשעוול כבנו הבכור של האימאם השישי של השיעה, ג'עפר א-צאדק. כבנו הבכור של האימאם הוא יועד להיות יורשו של אביו, אולם בשנת 755, עוד בחיי אביו, הוא הוכרז כמת ואביו אף הביא עדים שיעידו שבנו מת. אחד מהעדים היה המושל של מדינה.

לאחר מותו של ג'עפר א-צאדק, התפתח קרב ירושה על תפקיד האימאם והצדדים נחלקו לגבי סיפור מותו של אסמאעיל. חלק מהשיעים, האסמאעיליים הטהורים, גורסים שאסמאעיל לא מת, אלא הוא האימאם השביעי והאחרון שנעלם ועתיד לשוב כמהדי. אחרים בחרו לאימאם את בנו של אסמאעיל, מוחמד, אך הם נחלקו בתוכם לגבי הדרך בה הועברה הירושה. היו שטענו שאסמאעיל כלל לא מת בחיי אביו אלא רק התחבא ושסיפור המוות הופץ כדי להגן על אסמאעיל מרדיפות אל-מנסור הח'ליפה של אבסיד. קבוצות אחרות טענו שהוא אכן מת בחיי אביו, אך למרות זאת הוא ירש את תפקיד האימאם, בגלל הוראה מפורשת של אביו, והעביר אותו לבנו מוחמד. היו אף שטענו שההוראה של ג'עפר א-צאדק שאסמאעיל יירש אותו נועדה במיוחד לדאוג לכך שבנו מוחמד יירש אותו.

הזרם המרכזי של השיעה, המכונה גם התריסריים סובר שאסמאעיל לא ירש את תפקיד האימאם, אלא אחיו מוסא אל-כאט'ם, מכיוון שהלך לעולמו בחיי אביו או מכיוון שחטא בשתיית יין.

הערות שוליים
------------

1. ↑  Emory C. Bogle, **Islam**, University of Texas Press, 1998, page 80
2. ↑  Michael Brett, **The rise of the Fatimids**, BRILL, 2001, page 61
3. ↑  Kate H. Winter, **The woman in the mountain**, SUNY Press, 1989, page 78
4. ↑  Abu-Mansur Abd-Al-Kahir Ibn-Tahir Al-Bag, **Moslem Schisms and Sects**, READ BOOKS, 2008, page 65
5. ↑  Malise Ruthven, **Islam in the world**, Oxford University Press US, 2006, page 199

|  |  |  |
| --- | --- | --- |
| **הקודם**:**ג'עפר א-צאדק** | **האימאמים האסמאעילים** | **הבא**:**מוחמד בן אסמאעיל** |

|  |  |
| --- | --- |
| בקרת זהויות עריכת הנתון בוויקינתונים | 
* TDVİA: ismail-b-cafer-es-sadik

 |
**הסוציולוגיה של הגוף** היא תחום בסוציולוגיה, העוסק בייצוגים ובשימושים חברתיים של הגוף האנושי, בחברות מודרניות.

תאוריות מוקדמות
---------------

לדברי תומאס לאקר, לפני המאה ה-18 המודל הדומיננטי להבנה חברתית של הגוף היה "מודל מין אחד / גוף אחד". על פי מודל זה, קיים רק גוף אחד עם שינויים קלים בין המינים והגזעים. למשל, הנרתיק נראה פשוט כגרסה חלשה יותר של הפין ואפילו היה נהוג לחשוב כי הוא פולט זרע.

גישה זו השתנתה בעידן הנאורות. במאה ה-16, אירופה החלה להשתתף בסחר העבדים ועל מנת להצדיק את זה הופקה כמות גדולה של ספרות המראה את המיניות ואכזריות של האפריקאים (פנון, 1976). במאה ה-18, הרעיונות של שוויון, זכויות אוניברסליות וצאן ברזל הפכו לנורמה האינטלקטואלית, אך עם זאת, הן לא יכלו להצדיק את כפיפותן של נשים בתוך תאוריה זו.

כדי להסביר את אלה, הביולוגיה של הבלעדיות נוצרה. ביולוגיה זו טענה כי מינים וגזעים שונים הותאמו להיות טובים יותר למשימות שונות ולכן יש צורך באפליה ובכפיפות.

הבנה זו קרתה בשילוב גם עם ההתפתחויות הטכנולוגיות שהתרחשו, מה שהוביל אנשים לראות את הגוף כמכונה, ולכן כמשהו שניתן להבנה, לסיווג ולתיקון, אחת הדוגמאות הראשונות לכך הייתה עבודתו של ויליאם הארווי בתחילת המאה ה-17.

חשיבות לימוד הגוף בסוציולוגיה של בריאות וחולי
---------------------------------------------

נושא חשוב במיוחד בתוך המסורת של הסוציולוגיה של הגוף הוא **הסוציולוגיה של הבריאות והחולי**. זאת, משום שמחלה עלולה כמובן להפחית את רמת התפקוד התקין של הגוף. כמו כן, יותר ויותר אנשים בחברה מאמינים כי מחלה ניתנת למניעה על ידי ביצוע פעילויות שמובילות לגוף בריא (ובכך לשנות את אורח החיים של אדם) כגון דיאטה ופעילות גופנית, כמו גם הימנעות מכל דבר שיכול לגרום לנזק לגוף, כמו עישון. יתר על כן, מדע הרפואה כיום מסוגל לשנות את גופנו באמצעות ניתוח פלסטי, השתלת איברים ואף ביצוע שינויים במבנה הגנטי של תינוק שטרם נולד.

הערות שוליים
------------

1. ↑  תומאס לאקר, Making Sex: Body and Gender From the Greeks to Freud (מסצ'וסטס, הוצאת אוניברסיטת הרווארד, 1999)
2. ↑  Nettleton (2006), *The Sociology of Health and Illness*, Second Edition, Cambridge: Polity Press, מסת"ב 978-0-7456-2828-8, p. 104

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph550775

 |
**אנדרו אורלנדו ואלמון** (באנגלית: **Andrew Orlando Valmon**; נולד ב-1 בינואר 1965) הוא אצן אמריקאי בעבר. הוא אלוף אולימפי בעל שתי מדליות זהב, אלוף עולם ושיאן עולם הנוכחי (2017) בריצת שליחים 4x400 מטר.

ביוגרפיה
--------

ולאמון נולד בברוקלין, ניו יורק וגדל במנצ'סטר טאונשיפ ניו ג'רזי. משנת 1987 הוא בעל תואר ראשון בתקשורת מאוניברסיטת סיטון הול.

### אלוף אולימפי

באולימפיאדת סיאול (1988) זכה ואלמון במדליית זהב בריצת שליחים 4x400 מטר, לאחר שהשתתף בשלבי המוקדמות והרביעייה האמריקאית זכתה בשלב הגמר בהשוואת שיא העולם.

באליפות העולם באתלטיקה שנערכה בטוקיו, יפן בשנת 1991 זכה ולאמון במדליית כסף בריצת שליחים 4x400 מטר ביחד עם קווינסי ווטס, דני אוורט ואנטוניו פטיגרו בתוצאה של 2:57:57 דקות, אחרי בריטניה (2:57:53 דקות) ולפני ג'מייקה (3:00.10 דקות). נוסף לכך, הוא סיים במקום חמישי בריצת 400 מטר בתוצאה של 45.09 שניות.

### שיאן עולם

באולימפיאדת ברצלונה (1992) זכה ואלמון במדליית זהב בריצת שליחים 4x400 מטר, ביחד עם קווינסי ווטס, מייקל ג'ונסון וסטיב לואיס בשיא עולם חדש של 2:55.74 דקות, לפני קובה (2:59.51 דקות) ובריטניה (2:59.73 דקות). זמנו הבלתי רשמי בריצה זו היה 44.60 שניות.

### אלוף עולם

במבחנים האמריקאים שנערכו ביוג'ין, אורגון לאליפות העולם באתלטיקה שנערכה בשטוטגרט, גרמניה בשנת 1993 קבע ואלמון בריצת 400 מטר שיא אישי חדש של 44.28 שניות. באליפות עצמה הוא זכה במדליית זהב בריצת שליחים 4x400 מטר, ביחד עם בוץ' ריינולדס, קווינסי ווטס ומייקל ג'ונסון בשיא עולם חדש בזמן של 2:54.29 דקות (הנוכחי 2017), לפני קניה (2:59.82 דקות) וגרמניה (2:59.99 דקות).

קריירת אימון
------------

בין השנים 1999–2003 אימן ואלמון אתלטיקה באוניברסיטת ג'ורג'טאון. משנת 2003 ועד שנת 2011 הוא מאמן אתלטיקה באוניברסיטת מרילנד. בשנת 2011 התמנה כמאמן ראשי של נבחרת ארצות הברית באתלטיקה לאולימפיאדת לונדון (2012).

חייו האישיים
------------

ואלמון נשוי למרדית' רייני אף היא אתלטית מצטיינת, פעמיים סיימה במקום חמישי באליפות העולם (שטוטגרט 1993 וגטבורג 1995) באתלטיקה ובעלת מדליית זהב במשחקים הפאן-אמריקאיים (מאר דל פלאטה 1995) בריצת 800 מטר.

שיאים אישיים
------------

* ריצת 400 מטר: 44.28 שניות (1993)

קישורים חיצוניים
----------------

* אנדרו ואלמון, באתר הוועד האולימפי הבין-לאומי
* אנדרו ואלמון, באתר olympedia.org
* אנדרו ואלמון, באתר התאחדות האתלטיקה הבין-לאומית
* אנדרו ואלמון, באתר Track and Field (גברים)

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 2987

 |
**קאיו ז'ורז'ה פינטו ראמוס** (בפורטוגזית: **Kaio Jorge Pinto Ramos**; נולד ב-24 בינואר 2002 באולינדה שבברזיל) הוא כדורגלן ברזילאי, המשחק בעמדת החלוץ בקבוצת יובנטוס מהסרייה א'.

קריירת מועדונים
---------------

### סנטוס

ז'ורז'ה גדל במחלקת הנוער של סנטוס מליגת העל הברזילאית. ב-30 בספטמבר 2018 ערך ז'ורז'ה את הופעת הבכורה שלו בקבוצה הבוגרת של המועדון, בניצחון 1-0 על אתלטיקו פרנאאנסה במסגרת המחזור ה-27 בליגה. בסך הכל ערך ז'ורז'ה 60 הופעות ליגה במדי המועדון, בהן הבקיע שמונה שערים.

### יובנטוס

ב-17 באוגוסט 2021 חתם ז'ורז'ה ביובנטוס מהסרייה א'.

קישורים חיצוניים
----------------

* קאיו ז'ורז'ה, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  קאיו ז'ורז'ה חתם ביובה באתר ערוץ הספורט, 17 באוגוסט 2021 (בעברית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קאיו ז'ורז'ה"**.
**קאי לווינס** (באנגלית: **Kai Lewins**; נולד ב-27 בנובמבר 2001) הוא שחקן אוסטרלי.

ביוגרפיה
--------

לווינס נולד בסידני, ניו סאות' ויילס, אוסטרליה.

קריירה
------

בשנת 2011 שיחק בסדרת הטלוויזיה האוסטרלית "Wild Boys". בשנת 2013 שיחק בשלושה פרקים בעונתה הראשונה של קומדיית הטלוויזיה האוסטרלית "The Elegant Gentleman's Guide to Knife Fighting". לווינס שיחק בכמה סרטים קצרים. בשנת 2014 שיחק בסרט הטלוויזיה "קרלוטה".

בשנת 2017 שיחק במיני סדרה "Pulse". שנה לאר מכן שיחק בסרט הקולנוע "סלסט" (אנ').

בשנת 2020 שיחק בסרט הקולנוע "Moon Rock for Monday" בו כיכב ג'ורג' פולאר. בשנת 2021 לוהק לווינס לתפקיד ראשי בסדרת הטלוויזיה "הקיץ של סאמר". בספטמבר 2022 פורסם כי לווינס ישחק בתפקיד ראשי גם בעונתה השנייה של הסדרה.

קישורים חיצוניים
----------------

* קאי לווינס, ברשת החברתית אינסטגרם
* קאי לווינס, במסד הנתונים הקולנועיים IMDb (באנגלית)

הערות שוליים
------------

1. ↑  AIRDATE | New Aussie teen series SURVIVING SUMMER to release on NETFLIX - TV Blackbox, TV Blackbox, ‏1 באפריל 2022
2. ↑  Vivienne Kelly, Variety Australia, Variety Australia, ‏5 בינואר 2023
**איגור אנטולייביץ' שקווירין** (ברוסית: **Игорь Анатольевич Шквырин**, נולד ב-29 באפריל 1963 בטשקנט) הוא כדורגלן עבר אוזבקי ששיחק בעמדת החלוץ. לאחר פרישה ממשחק פעיל פנה לקריירת אימון.

קריירה
------

שקווירין התחיל את הקריירה שלו בתחילת שנות השמונים ביאנגייר, ולאחר מכן שיחק בליגת העל הסובייטית במדי פחטקור טשקנט, SKA לבוב, דנייפר דנייפרופטרובסק ואלניה ולדיקווקז. בקיץ 1992 הגיע לישראל וחתם בהפועל תל אביב, לקראת עונת 1992/1993. את שער הבכורה שלו בקבוצה כבש ב-26 בספטמבר 1992, כאשר הבקיע בדקה ה-88 את שער הניצחון (3–2) מול הפועל צפרירים חולון. שקווירין כבש צמד בניצחון 4–0 על בית"ר תל אביב וצמד נוסף בניצחון 2–1 על הפועל פתח תקווה, ובסך הכל הבקיע 15 שערי ליגה בעונתו הראשונה בקבוצה. במחזור הפתיחה של עונת 1993/1994 כבש שקווירין שער בניצחון 2–1 מול מכבי פתח תקווה, ובסך הכל כבש 19 שערים במדי הפועל תל אביב בכל המסגרות.

בינואר 1994 עזב שקווירין את הפועל תל אביב לאחר עונה וחצי במועדון, וחתם במכבי נתניה, במדיה הבקיע תשעה שערי ליגה עד תום העונה. בעונה שלאחר מכן הוסיף ארבעה שערים במדי מכבי נתניה, ובינואר 1995 חתם בפהנג המלזית, עמה זכה באליפות בתום העונה, כאשר כבש 15 שערים ב-18 משחקים. בשנת 1996 חזר לישראל וחתם בבני יהודה תל אביב, במדיה כבש חמישה שערים. בהמשך שיחק גם במכבי פתח תקווה, מכבי הרצליה ומכבי יפו. בשנת 1998 חזר לקדנציה שלישית בפחטקור טשקנט, עמה זכה באליפות ליגת העל האוזבקית באותה שנה. לאחר מכן שיחק שקווירין גם במוהון באגאן וצ'רצ'יל ברות'רס, ובשנת 2001 פרש ממשחק פעיל.

שקווירין שיחק בנבחרת אוזבקיסטן בין השנים 1992 ל-2000 ולזכותו 20 שערים ב-31 הופעות. בשנת 1994 זכה עם הנבחרת במשחקי אסיה.

לאחר פרישתו, מונה בשנת 2002 לעוזר מאמן קריליה סובטוב סמרה מליגת העל הרוסית. כעבור שנתיים מונה למאמן קיזילקום זאראפשון האוזבקית. בהמשך שימש כעוזר מאמן בנבחרת אוזבקיסטן האולימפית ובנבחרת הבוגרת. בשנת 2008 מונה למאמן קבוצת אולמליק מליגת העל האוזבקית, תפקיד אותו מילא שמונה שנים. בשנת 2017 אימן את סוגדיאנה דז'יזק.

תארים
-----

פהנג
* אליפות מלזיה: 1995

פחטקור טשקנט
* אליפות אוזבקיסטן: 1998
* הגביע האוזבקי: 2001

מוהון באגאן
* אליפות הודו: 1999/2000

נבחרת אוזבקיסטן
* משחקי אסיה: 1994

תארים אישיים
* מלך השערים בליגת העל הסובייטית: 1990
* כדורגלן העונה באוזבקיסטן: 1994
* הכדורגלן המצטיין במשחקי אסיה: 1994
* מלך שערי משחקי אסיה: 1994
* מלך השערים בליגת העל האוזבקית: 1998
* מלך השערים בליגת העל ההודית: 1999/2000

תארים כמאמן
* מאמן העונה באוזבקיסטן: 2009

קישורים חיצוניים
----------------

* פרופיל, באתר Transfermarkt
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt
**צדק סביבתי** הוא שוויון חברתי בנוגע לצריכת משאבי טבע ולהשפעה של הסביבה על היחיד ועל תתי הקבוצות השונות בחברה. המושג לקוח ממדעי החברה.

הבסיס התאורטי למושג הצדק החברתי קשור בצורה הדוקה לתנועה למען צדק חברתי. המושג עצמו נשמע לראשונה בתחילת שנות ה-80 בארצות הברית. לא ניתן להצביע על נקודת מסוימת בה התחיל הרעיון, אלא יש לראותו כהתפתחות איטית מתוך עשרות מאבקים של ארגונים סביבתיים וחברתיים. המונח מבטא קפיצת מדרגה אידאולוגית של התנועה הסביבתית ומעבר ממאבקים של שמירה והגנה על טבע מקומי להכרזת מלחמה כוללת כנגד "חוסר השוויון והפוגענות הבאים לידי ביטוי בתרבות הצריכה המערבית הקפיטליסטית".

ב-1993 הרשות להגנת הסביבה בארצות הברית (EPA) הגדירה אותו כך:

"מתן טיפול הוגן ומעורבות בעלת משמעות של כלל האוכלוסייה ללא קשר למוצא, צבע, לאום או הכנסה; בהתייחס לפיתוח, יישום ואכיפה של חוקים סביבתיים, תקנות ומדיניות.

**טיפול הוגן** פירושו שאף קבוצת אוכלוסין, כולל קבוצות מיעוטים אתניות או סוציו-אקונומיות, צריכה לשאת בחלוקה לא פרופורציונלית של השלכות סביבתיות שליליות הנגרמות מפעולות תעשייה, רשויות מקומיות או מביצוע תוכניות ומדיניות ברמה המקומית, האזורית והלאומית.

**מעורבות משמעותית** פירושה:

1. מתן הזדמנות ממשית לתושבי הקהילות הנפגעות לקחת חלק בהחלטות בנוגע לפעילות המשפיעה על סביבתם ועל בריאותם.
2. תרומת הציבור יכולה להשפיע על החלטות הרשויות.
3. דאגות של כל השותפים המעורבים יילקחו בחשבון בתהליך קבלת ההחלטות.
4. מקבלי ההחלטות יסייעו למעורבותם של הנפגעים.

צדק סביבתי הוא מטרה שיש להשיגה עבור כל יחיד וקבוצות אוכלוסייה ברחבי המדינה. צדק סביבתי יושג כאשר כל אדם, ללא קשר למוצאו, תרבותו או הכנסתו, ייהנה מאותה מידה של הגנה מפני סיכונים סביבתיים ומגישה שווה לתהליך קבלת ההחלטות להיות זכאים לסביבה בריאה בה חיים, לומדים ועובדים".

ביקורת
------

באופן מסורתי, ארגונים להגנת הסביבה התעסקו בעניינים אקולוגים טהורים, כגון, שימור חיות בר ושמורות טבע, התפוצצות אוכלוסין, עיור וצריכת אנרגיה. מבקריו טוענים כי מושג הצדק החברתי מטה את תשומת הלב של הארגונים הירוקים מהמטרות האקולוגיות אל שיקולים אנתרופומורפיים של גזענות, פערי מעמדות, וסקסיזם, כל זאת מפני ששיקולים אלו גורמים לחוסר שוויון בנטל הסביבתי. לשיטת המבקרים הטיית תשומת הלב הזו נובעת מרצון להיות "פוליטיקלי קורקט" וגורעת מהמשאבים המופנים למטרות הסביבתיות ה"אמיתיות". נשמעו גם טענות נגד גישה בלתי מדעית שרווחת בארגוני הצדק הסביבתי לגבי טיב הקשר בין פגיעה סביבתית לבריאות קבוצות מעוטי יכולת למיניהן. לדוגמה, אודות המתאם שנמצא בין שכבות חברתיות חלשות למפגעים סביבתיים נטען כי הגורם הוא לא הקלות בה הממסד יכול לפגוע בשכבות אלו אלא כי השכבות החזקות יותר פשוט מצליחות לברוח או להתגבר על הפגיעה.

ישנה גם ביקורת מכיוון חסידי האקולוגיה העמוקה הטוענים כי כדי לפתור את משבר הסביבה מן השורש יש להתנער כליל מההתמקדות האנתרופוצנטרית בבני האדם והבעיות שלהם.

ראו גם
------

* אקולוגיה חברתית

קישורים חיצוניים
----------------

* הרשות להגנת הסביבה בארצות הברית
* ד"ר דב חנין, תיקון העולם של התנועה הסביבתית, באתר ynet, 5 באוגוסט 2007
* עמית ברכה, פרקטיקה מעשית של צדק סביבתי, *מעשי משפט*, ינואר 2008
* צדק סביבתי, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph254479

 |
**ג'סטין אנטוני קנאפ** (באנגלית: **Justin Anthony Knapp**; נולד ב-18 בנובמבר 1982) הוא ויקיפד אמריקאי, מוכר בשם העט Koavf והאדם הראשון שביצע מעל מיליון עריכות במיזם ויקיפדיה. נכון לדצמבר 2017, קנאפ ביצע מעל 2 מיליון עריכות. עד לאוקטובר 2016 עזר לכתוב שני ערכים מומלצים בוויקיפדיה האנגלית. מ-18 באפריל 2012 ועד 1 בנובמבר 2015 ניצב במקום הראשון בתור הוויקיפד הפעיל ביותר במיזם עד שסטיבן פרואיט עבר אותו.

השכלה
-----

קנאפ החל את לימודיו התיכוניים בעיר אינדיאנפוליס בשנת 1997. הוא בעל תואר בפילוסופיה ובמדעי המדינה מאוניברסיטת אינדיאנה. בשנת 2013 החל מסלול התמחות לצורך עבודה כאח רפואי.

פועלו
-----

קנאפ עבר את רף מיליון העריכות הראשונות ב-19 באפריל 2012. הוא החל להיות פעיל במיזם ויקיפדיה במרץ 2005 ומאז תרם בממוצע 385 עריכות ליום. הוא ציין שהגורם שסייע לפעילותו הרבה במיזם היה פיטוריו. בשנת 2012, בירך מייסד ויקיפדיה ג'ימי ויילס את קנאפ על הישגו והעניק לו "פרס" מיוחד על פועלו – 20 באפריל הוכרז על ידו כ"יום ג'סטין קנאפ". בראיון שנערך עם קנאפ בשנת 2014 הוא סיפר כי הוא פעיל במיזם מדי יום ושחלק ניכר מעריכותיו הן "תיקוני תקלדה". הוא הוסיף ואמר כי הפיחות במספר התורמים למיזם אינו מהווה בעיה.

שם המשתמש שלו בוויקיפדיה Koavf, הוא ראשי תיבות של הביטוי "King of all Vext Fans" והוא מתייחס לסדרת קומיקס שאותה העריץ וקרא בשנות התשעים. הערך על ג'ורג' אורוול זכה לעריכות ולהרחבה רבה מצידו, וכן הוא קיטלג ערכים רבים על אלבומים לקטגוריות. ביוני 2012 התפרסם במקומון שקנאפ נהג לבצע עריכות על פני פרק זמן של כ-16 שעות ביום.

קנאפ לקח חלק גם באקטיביזם פוליטי ונאם לטובת בני מיעוטים במערב סהרה. בשנים האחרונות התפרנס כשליח פיצה, עובד במכולת וכטלפן.

קישורים חיצוניים
----------------

ויקישיתוף מדיה וקבצים בנושא **ג'סטין קנאפ** בוויקישיתוף
* דף המשתמש של קנאפ בוויקיפדיה האנגלית.

הערות שוליים
------------

1. ↑
2. ↑
3. ↑

|  |  |
| --- | --- |
| בקרת זהויות עריכת הנתון בוויקינתונים | 
* ORCID: 0000-0002-6234-834X

 |
**אלעזר יעקב פודהורצר** (ט"ו באדר תר"כ, מרץ 1860 – י"ד בחשוון תרפ"ה, נובמבר 1924) היה מראשי היישוב היהודי בצפת, שד"ר ומגואלי מירון.

ביוגרפיה
--------

נולד בצפת, בן הרב יונה פודהורצר. סבו, הרב יעקב פודהורצר (נכדו של רבי משה פודהוצר), כיהן כרב בטרנופול שבגליציה ועלה לארץ ישראל באמצע המאה ה-19 והתיישב בצפת. בצעירותו קיבל חינוך תורני. נישא לבתו של הרב רפאל זילברמן, רבה של צפת.

בשנת תרמ"ז (1887) יצא מטעם קהילת יהודי צפת למסע במדינות הקיסרות האוסטרו-הונגרית כדי לקבל את עזרתם של היהודים עבור תושבי צפת.

היה מגואלי אדמת מירון. הוא רכש אדמה במקום, הקים ישיבה ומושב זקנים, כמו כן גאל את קברו של רבי יוחנן הסנדלר וסייע בגאולת שרידי בית הכנסת העתיק במירון שבסמוך לקבר רבי שמעון בר יוחאי.

במשך שנים עמד בראש בית החולים אטלינגר בצפת. פעל להקמת בית חולים מודרני יותר ובהשתדלותו הוקם בית החולים רוטשילד (כיום בית החולים זיו).

היה מראשי הציבור בצפת ובגליל העליון וייצג את התושבים בפני השלטונות. כמו כן פעל רבות בקרב התושבים במושבות בגליל העליון. 

בנו הוא משה פדהצור, שכיהן כראש העירייה הראשון של צפת לאחר קום המדינה.

קישורים חיצוניים
----------------

* דוד תדהר (עורך), "אלעזר יעקב פודהורצר", באנציקלופדיה לחלוצי הישוב ובוניו, כרך א (1947), עמ' 155
* פנחס גרייבסקי, מהבונים הראשונים: ליום מלאת 10 שנים לפטירתו של הרב אלעזר יעקב פודהורצר ז"ל, דואר היום, 23 באוקטובר 1934, עמ' 5

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007307775505171
* ISNI: 0000 0004 0249 8914
* NTA: 412423480
* VIAF: 298519324
* WorldCat: viaf-298519324

 |
**קולובים** (שם מדעי: Colobinae) הם תת-משפחה של קופים במשפחת קופים בעלי זנב החיים ביערות גשם באפריקה ובדרום-מזרח אסיה. כל המינים במשפחה זו הם אוכלי כל הניזונים בעיקר מעלים, מלבד הגנונים הנוטים יותר לאכול בשר והם בעלי לסתות מוארכות יותר.

מאפיינים
--------

קולובים הם פרימטים בגודל "בינוני" בעלי זנבות ארוכים וצבעים מגוונים. הצבעים של כמעט כל החיות הצעירות שונים מאלו של המבוגרים. 
רוב המינים חיים על עצים אך חלקם חיים יותר על הקרקע. הם חיים בבתי גידול מגוונים ואקלימים שונים כגון יערות גשם, מנגרובים, יערות הרריים וסוונות אך הם לא חיים במקומות יבשים וצחיחים כמו מדבריות. הם חיים בקבוצות אך במבנים חברתיים שונים. עיקר תזונתם היא עלים אך לפעמים יאכלו גם פרחים, פירות וחרקים מזדמנים. כדי לסייע בעיכול של העלים הקשים קיבתם מורכבת ממספר חדרים, ההופכת אותם ל"מעלי הגירה" היחידים בקרב הפרימטים. הריון אורך כשישה עד שבעה חודשים. צעירים נגמלים סביבות גיל שנה ומגיעים לבגרות בגילי 3 עד 6. תוחלת חייהם היא כ-20 שנה.

סוגים
-----

* קולובוס (*Colobus*)
* קולובוס אדום (*Piliocolobus*)
* סוג ומין יחיד קולובוס ירוק (*Procolobus verus*)
* לוטונג (*Trachypithecus*)
* לנגור (*Presbytis*)
* לנגור אפור (*Semnopithecus*)
* דוק (*Pygathrix*)
* חרומף (*Rhinopithecus*)
* סוג ומין יחיד קוף חוטם (*Nasalis larvatus*)
* סוג ומין יחיד לנגור זנב-חזיר (*Simias concolor*)
* מסופיתקוס (*Mesopithecus*) - נכחד

גלריה
-----

* קולובוס אדום זנזיבריקולובוס אדום זנזיברי
* קולובוס גרזהקולובוס גרזה
* קוף חוטםקוף חוטם
* לוטונג ג'אווהלוטונג ג'אווה

קישורים חיצוניים
----------------

ויקישיתוף מדיה וקבצים בנושא **קולובים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ADW
* ITIS
* NCBI
 |

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph1154790

 |
רבי **אַבָּא מָרִי בֶּן אֶלִיגְדוֹר שֶׂן נַגָּרִי** (לעיתים: סן או סניור, **אשתרוק דה נובס**) היה מלומד יהודי פרובנסלי, ומחכמי פרובנס ברבע הראשון של המאה ה-14. מלבד עיסוקו בתלמוד היה אבא מרי גם פילוסוף, אסטרונום ורופא.

אבא מרי חי בעיר סלון (אנ'). שנות לידתו ופטירתו המדויקות אינן ידועות, ואולם נכתב כי בשנת ה'צ"ה, 1335, כבר היה זקן בא בימים.

יצירתו
------

יצירתו של אבא מרי בן אליגדור חבקה את כל תחומי העניין שלו, לפי רבי אברהם אבן לטיף, חיבר אבא מרי ספרים בחכמת הטבע, ההיגיון, הפילוסופיה, פירושים על המקרא ועל ספר איוב, חידושים על כמה ממסכתות התלמוד הבבלי ועל פרקי דרבי אליעזר. חלק מכתביו אלו השתמרו ונמצאים בספריות ברחבי אירופה.

משה שטיינשניידר הסתפק אם לייחס לאבא מרי את כתיבת המבוא ליסודות, ספרו של אוקלידס, אך לדעת לוי גינצבורג בערכו של אבא מרי באנציקלופדיה היהודית, אין מקום לספק בנושא זה, ואבא מרי הוא אכן מחבר המבוא.

תלמידיו
-------

מבין תלמידיו של אבא מרי נודעו: קלונימוס בן קלונימוס והאסטרונום שמואל בן יהודה ממרסיי. האחרון כתב עליו בהקדמתו לעותק של אלמגסט: "יגעתי בחכמת התכונה עם החכם הישיש השלם מורנו הרב אבא מרי יצ"ו הידוע בהמון שן אשטרוג דנובש... במגדל שלון יע"א".

קישורים חיצוניים
----------------

* "אַבָּא מָרִי בֶּן אֶלִיגְדוֹר שֶׂן נַגָּרִי", יהודה דוד אייזנשטיין (עורך), אנציקלופדיה אוצר ישראל, ניו יורק: פרדס, תשי"ב, חלק א, עמודים 8–9, באתר היברובוקס
* מרדכי מרגליות (עורך כללי), "ר' אַבָּא מָרִי בֶּן אֶלִיגְדוֹר", **אנציקלופדיה לתולדות גדולי ישראל**, תל אביב: י' צ'צ'יק, תש"ו, עמ' 1, באתר היברובוקס
* לוי גינצבורג, ‏אבא מרי בן אליגדור, במהדורת 1901–1906 של האנציקלופדיה היהודית (באנגלית)
* כתב יד, פרוש ספר איוב לאבא מארי בן אליגדור, מאה 14, לונדון, בפרויקט "כתיב" באתר הספרייה הלאומית

הערות שוליים
------------

1. ↑  בספרו "שערי שמים", עמ' 76.
**ספיר כדורי** (נולדה ב-13 במאי 1993) היא כדורגלנית ישראלית, המשחקת כשוערת בליגת העל בכדורגל נשים.

ביוגרפיה
--------

כדורי נולדה בחדרה וכבר בגיל 11 הצטרפה לקבוצת הילדות של מכבי כישרונות חדרה ולקחה חלק בגביע פוקס קידס במסגרתו השתתפה עם הקבוצה בטורניר בצרפת. בשנים שלאחר מכן שיחקה בקבוצת הנערות של חדרה כחלוצה ובמקביל התאמנה עם קבוצת הבוגרות כשוערת. בעונת 2008/2009 שיחקה במקביל בקבוצת הנערות ובקבוצה הבוגרת בליגת הנשים הבכירה. במסגרת רבע גמר הגביע בעונת 2016/2017 נפצעה ברצועה הצולבת, סיימה את העונה ולא המשיכה לשחק בקבוצה.

בעונת 2018/2019 עברה להפועל רעננה אך שוחררה מהקבוצה עוד לפני פתיחת העונה עקב מחלה. כדורי הגישה תביעה לבוררות כדי לקבל את השכר שהובטח לה אך סורבה. לאחר פרסום הנושא בתקשורת גייסה למענה קבוצת בית"ר ירושלים בראשות הבעלים משה חוגג את סכום הכסף שהובטח לה כשכר.

נבחרת ישראל
-----------

בשנת 2009, בגיל 16, צורפה לנבחרות הנערות של ישראל ורשמה 3 הופעות בנבחרת הנערות עד גיל 17 ו-14 הופעות בנבחרת הנערות עד גיל 19.

מחוץ לכדורגל
------------

בעלת תואר ראשון במנהל עסקים וניהול ספורט מהמרכז האקדמי רופין ומכון וינגייט.

תארים
-----

### מכבי כישרונות חדרה

* גביע המדינה: 2014/2015

קישורים חיצוניים
----------------

* ספיר כדורי, ברשת החברתית אינסטגרם
* פרופיל באתר ההתאחדות הישראלית לכדורגל
* גידי ליפקין, ‏נדחתה תביעה של שחקנית כדורגל חולת סרטן, באתר ONE‏, 19 במאי 2020
* רם חיים, ‏ספיר כדורי: "ספורט זו המחלה הכי גדולה, יותר מהסרטן", באתר ערוץ הספורט, ‏21 במאי 2020
* ליאן וילדאו, השוערת שחלתה בסרטן לאחר התרומות: "המילים ואהבת לרעך כמוך קיבלו משמעות", באתר כאן – תאגיד השידור הישראלי, 21 במאי 2020
* יניב טוכמן‏, ספיר כדורי ערערה ליו"ר המוסד לבוררות בהתאחדות: "לא נוותר עד שהצדק ייצא לאור", באתר וואלה!‏, 26 במאי 2020

הערות שוליים
------------

1. ↑  בית"ר ירושלים גייסה 34 אלף ש"ח עבור ספיר כדורי

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ספיר כדורי"**.
רבי **אַבְרָהָם אַבָּא חָסִיד** (נפטר בשנת ה'תקל"א, 1771), ובפי העם **אַבָּא קְרוּפְּנִיק** או **אַבָּא אֲרִיכָא**, היה צדיק נסתר ולמדן מופלג, ידידו של הגאון מווילנה ודמות נערצת בקרב יהודי ליטא.

רבי אבא נדד בראשית חייו בין עיירותיה של ליטא, עד שקבע את מגוריו בעיירה קרוז' (קראז) שבפלך קובנה, שבה התפרנס כטוחן, באמצעות מטחנה ידנית שרכש. בשל גובהו כונה "אבא דער הויכער" (אבא הגבוה) או בלשון נמלצת "אבא אריכא", על שמו של האמורא הנודע רב שנשא שם זה. יש שכינוהו "אבא קְרוּפְּנִיק", על שם פרנסתו כטוחן שעורים, והיו מעטים שכינוהו "אבא חסיד", בדרך היתול, משום שנהג להתבודד ולהימנע ממגע עם אנשים, בדרך חסידות (נזירות).

לאחר שהתגלה כי הגאון מווילנה מתכתב עמו בסתר, החל ללמד תורה לתלמידים וביניהם גדולי תורה כמו רבי רפאל הכהן כ"ץ, אב"ד אה"ו.

בשנים שלאחר פטירתו היה קברו למוקד עלייה לרגל, ובקרב יהודי ליטא נפוצו סיפורים על נסים שקרו בעטיה של תפילה על קברו. נכדו הקרוי על שמו, רבי אברהם אבלי (אבא'לי) רוזאניש, היה מגיד מישרים במינסק.

קישורים חיצוניים
----------------

* 'ר' אבא חסיד („ר' אבא אריכא")', בתוך: דב ליפץ (מרכז המערכת), נתן גורן [ואחרים] (מערכת), **יהדות ליטא**, כרך ג, ספר א: "אישים", תל אביב: עם הספר, תשכ"ז, עמ' 23 (ספר יזכור לקהילת ליטא, בספריית העיר ניו יורק, תמונה 1221).
* יוסף ליב עפשטיין שוש"ן [=שוחט ושמש] דקראז, לחוקרי קדמוניות, המודיע, 13 באוקטובר 1911 (התאריך לפי הלוח היוליאני)

הערות שוליים
------------

1. ↑  ואולם נראה שברבות הימים אבד מיקומו של הקבר, ראו "לחוקרי קדמוניות", להלן "קישורים חיצוניים", המדווח כי בשנת 1911 נעשו ניסיונות שלא צלחו לאתר את הקבר.
**Primer Impacto** (בעברית: **אימפקט ראשון**) היא תוכנית חדשות בטלוויזיה בשפה הספרדית שמשודרת על ידי יוניוויז'ן, בארצות הברית ובמקסיקו בימי חול בשעות ארבע וחמש אחר הצהריים. (CST) תוכנית מאוחרת יותר בשעה 23:00 בלילה (ששמה היה "פריימר אימפקטו אקסטרה") משודרת בחסות יוניוויז'ן והיא מובילה למהדורת החדשות של השעה 23:30.

הרכב התוכנית
------------

המנחים העיקריים בתוכנית הם מישל גלוואן ופמלה סילבה קונדה. במהלך סופי השבוע המנחה היא נטליה קרוז. ורוניקה דל קסטילו מחליפה לעיתים את המנחים ומדווחת על החדשות ממקסיקו סיטי. ג'קי גרידו מדווחת על מזג האוויר בימי חול ופאולה אלורזה מדווחת על מזג האוויר בסופי שבוע.

פליקס פרננדז ופרננדו פיורה מדווחים על חדשות הספורט. התוכנית ידועה גם בשם "Las Noticias Cochinas".

קישורים חיצוניים
----------------

* אתר האינטרנט הרשמי של Primer Impacto
* Primer Impacto, ברשת החברתית פייסבוק

* Primer Impacto, ברשת החברתית טוויטר

* Primer Impacto, ברשת החברתית אינסטגרם

* Primer Impacto, סרטונים בערוץ היוטיוב

* "Primer Impacto", במסד הנתונים הקולנועיים IMDb (באנגלית)

הערות שוליים
------------

1. ↑  Univision, Univision | Shows, Entretenimiento, Noticias, Deportes y Novelas, Univision (ב־)
ירחמיאל מיטק בלייכר
**גלריית י"מ בלייכר** היא גלריה לאמנות שהוקמה בתל אביב על ידי ירחמיאל מיטק בלייכר (20 בדצמבר 1909 - 8 ביוני 1999) באמצע שנות הארבעים.

ירחמיאל בלייכר
--------------

בלייכר נולד בפולין, בשנות העשרים היגרה משפחתו לגרמניה ובשנת 1933, עם עליית היטלר לשלטון, עלה עם אשתו לארץ. כמה שנים לאחר עליית הזוג ארצה, בהיותו של בלייכר חובב אמנות, הוא פתח את גלריית י"מ בלייכר ברחוב בן-יהודה 6 שבתל אביב, גלריה אשר התקיימה עד תחילת שנות התשעים.

לבלייכר היה קשר אישי ומיוחד עם שמעון פרס ובנובמבר 1997 אף קיבל מפרס במתנה מכתב הוקרה הכתוב על גבי תמונת דיוקנו.

ירחמיאל מיטק בלייכר נפטר בישראל ב-8 ביוני 1999 בגיל 90.

הגלריה
------

הגלריה של בלייכר כללה, בין השאר, חפצי אמנות מסוגים רבים ובעיקר תמונות שמן ונייר של אמנים ישראלים, אירופאים ורוסים. אחד המקומות האהובים על בלייכר היה נמל יפו, שבו ביקר לעיתים תכופות. בנמל, מצא וקנה בלייכר את מיטב הסחורות מעולים חדשים שהגיעו ארצה והיו זקוקים לכסף כדי להתחיל את דרכם החדשה בארץ. בלייכר נחשף לאינספור יצירות אמנות שעברו תחת ידו: עבודות אמנות של אמנים הונגרים, צרפתים, רוסים ואקספרסיוניסטים גרמנים. מתוכן בחר את יצירות האמנות הטובות ביותר ואותן הוא החזיק בדירתו שברחוב בן יהודה 6, מעל הגלריה.

בין זרמי האמנות החשובים שאת יצירותיהם החזיק בלייכר בדירתו היו:

* אקספרסיוניזם גרמני
* פוסט אימפרסיוניזם צרפתי
* אוונגרד רוסי
* סוריאליזם

גלריות בשנות הארבעים והחמישים
-----------------------------

העלייה הגרמנית הביאה עימה לא רק ציוויליזציה גרמנית, אלא אף אישים תרבותיים שהסתכנו בפתיחת בתי מסחר לספרים, כגון "בלומשטיין מעיין" שברחוב אלנבי, בתי מסחר לספרים ברחוב בן יהודה ואף גלריות. אחת הגלריות הראשונות הייתה "גלריה משכית" שברחוב אלנבי 30. ב-1946 נפתחה גלריית "מקרא סטודיו" שפעלה עד 1956 ברחוב אלנבי 56. רחוב בן יהודה התחיל להתחרות ברחוב אלנבי ובאמצע שנות הארבעים נפתחה בו גלריית י"מ בלייכר.

במחצית שנות הארבעים פתח ה' בַּהְם, גם הוא עולה מגרמניה, סדנה שעסקה בהתקנת מסגרות, אך התמחתה גם בעריכת תערוכות. בשנים ההן, בתל אביב, לא היה קל למכור תמונה לגלריה והיה בלתי אפשרי להתקיים מעריכת תערוכות בלבד. לציבור לא היה כסף לשם השתתפות בתערוכות כך שמסגור תמונות היה עסק מכניס יותר מאשר מסחר באמנות. ב-1950 ייסד ז'אן תירוש גלריה לעתיקות ברחוב בן יהודה 110 וב-1952 הוא העביר אותה לרחוב דיזנגוף 100. גלריה זו נסגרה כעבור כמה שנים. ב-1959 פתח בהם גלריה ביפו העתיקה. הגלריה זכתה לפרסום רב, ובה היה אפשר למצוא את מיטב התמונות של צייריה היהודים של אסכולת פריז ומבחר יצירות גדול של ציירי ישראל. לאחר מותו של בהם, נמצא אדם שהמשיך את דרכו של בהם וניהל את הגלריה עד שנות התשעים.

גלריה וולנר התקיימה ברחוב דיזנגוף, בין שדרות בן-גוריון ורחוב ארלוזורוב, בין שנות החמישים והשבעים. לוולנר היה מאגר לא מבוטל של תמונות מטובי הציירים בארץ ובעולם, אלא שלתמונות לא נמצאו רוכשים. רק סמוך לנעילת הגלריה 'התנפלו' קונים על הגלריה וכמעט רוקנו את תכולתה. וולנר, שאפילו לא ידע מה יש לו בכל פינה של הגלריה, היה צריך לחטט כדי למצוא את המבוקש.
**גיוֹרגי סיצ'ינַווַה**  (בגאורגית: **გიორგი სიჭინავა**, ברוסית: **Георгий Владимирович Сичинава**‏; נולד ב-15 בספטמבר 1944) הוא כדורגלן עבר גאורגי מתקופת ברית המועצות; הוא שיחק בעמדת קשר; אחרי סיום קריירת המשחק היה מנהל בית ספר לכדורגל.

ביוגרפיה
--------

גיורגי סיצ'ינווה נולד בשנת 1944 בעיר גגרה שבחבל אבחזיה, כאשר גאורגיה הייתה חלק מברית המועצות; בשנת 1959 הוא שיחק בקבוצת הנוער טורפדו גגרה.

בשנת 1960 סיצ'ינווה החל לשחק בקבוצת דינמו טביליסי; בשנת 1961 (בגיל 17) הוא הוכר כקשר מרכזי השלישי בטיבו באותה עונת אליפות סובייטית (נכלל ברשימת 33 המצטיינים כסגן שני של הקשר המרכזי שבין 11 המצטיינים).

בשנת 1962 סיצ'ינווה זכה עם דינמו טביליסי במדליית ארד על מקום שלישי באליפות ברית המועצות; באותה שנה הוא הוכר כקשר שמאלי השלישי בטיבו באותה עונת אליפות סובייטית (כסגן שני של הקשר השמאלי שבין 11 המצטיינים).

ב-22 בנובמבר של שנת 1964 סיצ'ינווה ערך את הופעת הבכורה שלו בנבחרת ברית המועצות; היה זה במשחק תיקו (1:1) מול יוגוסלביה.

בשנת 1964 סיצ'ינווה זכה עם דינמו טביליסי באליפות ברית המועצות הראשונה של הקבוצה; בנוסף, הוא הוכר כקשר שמאלי השני בטיבו באותה עונת אליפות סובייטית (כסגן ראשון של הקשר השמאלי שבין 11 המצטיינים).

בשנת 1965 סיצ'ינווה השתתף באחד מששת משחקיה של הנבחרת הסובייטית במוקדמות מונדיאל 1966 (במשחק ניצחון על יוון).

בשנת 1966 סיצ'ינווה הופיע בשניים ממשחקי הנבחרת הסובייטית במונדיאל 1966: במשחק הניצחון (0:3) על צפון קוריאה ובמשחק ההפסד (2:1) לפורטוגל בהתמודדות על המקום השלישי; בעקבות זכייתה של הנבחרת במקום הרביעי, הוא זכה (עם חבריו לנבחרת) בתואר אמן ספורט ברמה בינלאומית של ברית המועצות.

ב-18 בספטמבר של שנת 1966 סיצ'ינווה ערך את הופעתו האחרונה במדי נבחרת ברית המועצות; היה זה במשחק ההפסד (2:1) ליוגוסלביה; בסך הכול, הוא הופיע במדי הנבחרת בשמונה משחקים.

בשנת 1966 סיצ'ינווה הוכר פעם נוספת כקשר שמאלי השלישי בטיבו בעונת האליפות הסובייטית.

בשנים 1967 ו-1969 סיצ'ינווה זכה עם דינמו טביליסי במדליות ארד נוספות על מקום שלישי באליפות ברית המועצות; בסוף עונת 1969 הוא עזב את הקבוצה; בסך הכול, סיצ'ינווה הופיע במדי "דינמו" ב-162 משחקים והבקיע שמונה שערים לזכותה.

בשנים 1972-1971 סיצ'ינווה שיחק בקבוצת מטלורג רוסתווי, שהתמודדה בליגה השנייה של ברית המועצות (הליגה הסובייטית השלישית בחשיבותה, אחרי ליגת העל והליגה הראשונה).

אחרי סיום קריירת המשחק, סיצ'ינווה חזר לעיר הולדתו גגרה שבחבל אבחזיה; הוא ניהל בגגרה בית ספר לכדורגל עד פרוץ הסכסוך הגאורגי-אבחזי בשנת 1992; בעקבות המלחמה, סיצ'ינווה עזב את אבחזיה וכיום מתגורר בעיר סוצ'י שבדרום רוסיה.

תארים ופרסים
------------

**דינמו טביליסי**

* אליפות ברית המועצות: 1964
* ארבע מדליות ארד על מקום שלישי בליגת העל הסובייטית: 1959, 1962, 1967, 1969

קישורים חיצוניים
----------------

* פרופיל, באתר Transfermarkt
* פרופיל, באתר National Football Teams

| **נבחרת ברית המועצות – מונדיאל 1966 (מקום רביעי)** |
| --- |
| 1 יאשין • 
2 סרבריאניקוב • 
3 אוסטרובסקי • 
4 פונומריוב • 
5 אפונין • 
6 שסטרניוב • 
7 חורצילווה • 
8 סאבו • 
9 גטמנוב • 
10 דנילוב • 
11 צ'יזלנקו • 
12 וורונין •
13 קורנייב • 
14 סיצ'ינווה •
15 חוסאינוב •
16 מטרוולי •
17 פורקויאן •
18 בנישבסקי •
19 מלופייב •
20 מרקרוב •
21 קאוואזשווילי •
22 בניקוב •
מאמן: מורוזוב | ברית המועצותברית המועצות |
רבי **אַבָּא מָרִי בֶּן יִצְחָק** מסן-ז'יל היה רב בן יהדות פרובנס במאה ה-12, נשיא הקהילה היהודית בעירו ומקורבו של דוכס טולוז, רמון החמישי. יש הסבורים כי בנו הוא רבי יצחק בן אבא מרי, "בעל העיטור".

ביוגרפיה
--------

לא נודעו פרטים על קורות חייו של רבי אבא מרי בן יצחק. הוא נודע מתיאוריו של בנימין מטודלה, שביקר בעירו סן-ז'יל (אנ') בסביבות שנת 1160 ומצא בה קהילה יהודית יפה ובה כמו מאה חכמים "... ושם הנשיא רבי אבא בר מארי בר רבי יצחק והוא פקיד השלטון". אבא מארי היה מקורבו של רוזן טולוז (אנ') רמון החמישי (אנ') שזכה לכינוי "רמון הטוב" בפי יהודי פרובנס בני זמנו בשל יחסו אליהם. רמון החמישי מינה יהודים שונים לשרים ופקידים ברוזנות, אחד מהם היה אבא מרי בן יצחק.

היינריך גרץ שיער כי אבא מרי היה אביו של רבי יצחק בן אבא מרי הידוע על שם חיבורו ההלכתי, ספר העיטור, אך חוקרים אחרים ערערו על קביעה זו. היינריך גרוס (אנ') כתב שאבא מרי בן יצחק מסן-ז'יל לא היה אביו של בעל העיטור. הרב מאיר יונה ברנצקי, מהדיר ספר העיטור, סבר כי שם אביו של בעל העיטור לא היה "אבא מרי", וכי אזכור השם "אבא מארי" כאביו, הוא כינוי ארמי של בן לאביו, במשמע "אבי מורי". הוא מביא סימוכין לכך ששם אבי בעל העיטור היה כנראה אברהם, אך גם לדעתו אפשר שאכן היה אבא מרי אביו של בעל העיטור שכן גם בכתבים קדומים, כמו ספר "המנהיג", שמזכיר את "קרובי רבי יצחק בן הרב אבא מרי", מוזכר השם אבא מרי כשמו הפרטי של אבי בעל העיטור.

קישורים חיצוניים
----------------

* "אַבָּא מָרִי בֶּן יִצְחָק", יהודה דוד אייזנשטיין (עורך), אנציקלופדיה אוצר ישראל, ניו יורק: פרדס, תשי"ב, חלק א, עמוד 9, באתר היברובוקס
* לוי גינצבורג, ‏אבא מרי בן יצחק מסן-ז'יל, במהדורת 1901–1906 של האנציקלופדיה היהודית (באנגלית)

הערות שוליים
------------

1. ↑  **דברי ימי ישראל** חלק ד' עמ' רסו
2. ↑  Gross, *Gallia Judaica* (Paris, 1897). p.372.
3. ↑  הקדמתו לחלקו הראשון של הספר.
אבא כהן במדי כבאי עם חיים ויצמן
**אַבָּא כֹּהֵן** (י"ח בתמוז תרל"ח, 19 ביולי 1878 - כ"ה בחשון תשי"ח, 19 בנובמבר 1957) היה מייסד גדוד הכבאים המתנדבים של תל אביב, יחידת הכבאים העברית הראשונה.

תולדות חייו
-----------

כהן נולד בכפר דנו שבמחוז פסקוב באימפריה הרוסית, בן ליצחק, סוחר יערות ממשפחה אמידה, ולאשתו, רבקה, בת אבא ליבמן. הגבלות השלטון אילצו את המשפחה לעזוב את הכפר, וב-1882 עברה לעיר ויטבסק ברוסיה הלבנה. בנעוריו ניסה כהן לרכוש השכלה כללית, למרות התנגדותם של הוריו. כנער הקים אגודת גמילות חסד ויזם חוגי תרבות. הוא עסק בפעילות ציונית וסוציאליסטית, בעטיה נידון לשישה חודשי מאסר, וארגן שביתה של עובדי בתי המסחר בוויטבסק, שבעקבותיה פוטר. כהן המשיך בפעילות ציונית חוקית, אך התרחק מפעילות סוציאליסטית ואף הפך לסוחר עצמאי. ב-1901 הצטרף ליחידת כבאים מתנדבים. 

ב-1915 עבר כהן לחרקוב ונכנס כשותף במכרה פחם. הוא סייע לפליטי מלחמת העולם הראשונה היהודים בעיר וארגן עבורם מוסדות חינוך. גם כאן התנדב ליחידת הכבאים ועסק בה בהדרכה. אחרי מהפכת אוקטובר נושל כהן מנכסיו ונאסר לתקופה קצרה. הוא עזב את ברית המועצות, התגורר שנתיים בווילנה, וב-1923, בגיל 45, עלה לארץ ישראל עם משפחתו. תחילה עבד כפועל ביישור חולות ובהמשך מצא עבודה כפקיד. 

ב-1925 אירע שיטפון גדול בשכונת ברנר. כהן השתתף בפעולות ההצלה, ואז הציע לראש העירייה, מאיר דיזנגוף, לייסד גדוד מכבי אש מתנדבים, שישמש גם להצלת נפשות. הוא היה חבר בהנהלה הזמנית של הגדוד שהתארגנה באוגוסט 1925 וקיבל את תפקיד המנהל הטכני. מאז פעל ללא לאות למיסודו של הגדוד ולהרחבת פעילותו, תוך התמודדות עם קשיים רבים ומחסור באמצעים. כהן עסק ברכש והצטיידות, הכשיר דורות של כבאים וסייע להקמת יחידות כבאים מתנדבים ביישובים אחרים. גם בגיל מבוגר השתתף בפעולות כיבוי והצלה.

אחרי פרישתו, נבחר כהן לנשיא כבוד של מרכז אגודות מכבי אש מתנדבים בישראל.

כהן היה חבר ההגנה, פעל באגודות ציבוריות שונות, ונמנה עם מייסדי בית הכנסת המרכזי לשכונות הצפון. 

כהן נפטר ב-1957 בתל אביב ונקבר בבית העלמין קריית שאול. בית הכבאים ברחוב בזל נקרא על שמו.

משפחתו
------

כהן נישא ב-1905 לסוניה, בת הרב מאיר פרדקין מדוינסק, והיה אב לחמישה בנים. בנו השלישי, אהרון, נהרג במלחמת העצמאות. בנו השני היה האלוף אליהו בן חור. בנו הבכור, זלמן, המציא את שיטת המורס בעברית.

קישורים חיצוניים
----------------

* דוד תדהר (עורך), "אבא כהן", באנציקלופדיה לחלוצי הישוב ובוניו, כרך ו (1955), עמ' 2550
* אבא כהן באתר שירותי כבאות והצלה
* שאול הון, 25 שנים למכבי-אש בתל-אביב, דבר, 22 בספטמבר 1950
* אבא כהן, דבר, 20 בנובמבר 1957
* אבא כהן למנוחות, דבר, 21 בנובמבר 1957
* י. גוטליב, לזכר נעדרים - אבא כהן, דבר, 16 בדצמבר 1957

הערות שוליים
------------

1. ↑  לתושבי יפו ותל-אביב, דואר היום, 3 בספטמבר 1925
2. ↑  הנהלת מכבי אש מתנדבים תל-אביב, על השרפות ביפו ותל-אביב, דואר היום, 11 בינואר 1929
3. ↑  ועידה ארצית של הכבאים, דבר, 18 בפברואר 1945
4. ↑  אבא כהן באתר GRAVEZ
5. ↑  סוניה כהן, דבר, 11 במרץ 1956